# **Ολοκαύτωμα**

Κει που μαζεύαμε κοράλια

από του φλοίσβου τό ψιθύρισμα

και λαμπερό χρυσάφι ἀπ’ τίς πορτοκαλιές,

εκεί που δρέπαμε αρώματα

απ’ τους λεμονανθούς καί τις μυρτιές,

ζεστό ψωμί από το στάχυ τό χρυσό,

εκεί ήρθε ο πόλεμος!

Ραγίσανε οι νότες και σπάσαν οι χορδές.

Πνιχτήκαμε από τους καπνούς,

από τα δάκρυα, τις ριπές.

Τον ήλιο φυλακίσαν μαύρα σύννεφα

κι οι αστραπές απ’ τα λεπίδια του θανάτου

μας πήρανε το φως.

Οι δρόμοι γίναν κόκκινα ρυάκια,

όπου σπαρταρούσαν οι ελπίδες μας...

Πού είναι το τραγούδι του ξωμάχου;

Το γέλιο του μικρού παιδιού;

Πού είναι το νανούρισμα της μάνας,

τό θρόισμα από τα άγανα του σιταριού;

Θαρρείς πως όλα χάθηκαν με μιας.

Θαρρείς πως όλα έσβησαν σαν όνειρο,

πως ζεις τήν τελευταία σου στιγμή.

Παντού σιγή, σαν μια Δευτέρα Παρουσία.

Κι ο ήλιος ακάματα παλεύει νά δραπετεύσει.

Άραγε άξιζε τέτοια εκατόμβη;

Μα ξάφνου κάποιοι αγγέλοι

φτερούγησαν στον ουρανό·

λευτέρωσαν τον ήλιο,

τον έβαλαν βιγλάτορα στά σύννεφα.

Ηφαίστειο της Άνοιξης γίνηκε η Ανατολή.

Λάβα από πολύχρωμα τριαντάφυλλα η λυκαυγή

κυλά σαν χείμαρρος στη ματωμένη γη.

Ανθοβόλησαν της χειμωνιάς τα μονοπάτια.

Παντού γεφύρια λευτεριάς

και πανηγύρια της χαράς.

Σμίξαν τα χέρια οι λαοί

και λες:καμιά θυσία στη γη δεν πάει χαμένη.

*Δέσποινα Δαμιανίδου*